Virallinen lehti nro C 134 , 30/04/1998 s. 0161



KIRJALLINEN KYSYMYS E-3423/97 komissiolle esittäjä(t): Pedro Marset Campos (GUE/NGL) (31. lokakuuta 1997) Aihe: Pakkokeinot romaniperheiden karkottamiseksi asunnoista San Pio X:n kaupunginosassa Murciassa (Espanja) Espanjalaisen Murcian kaupunginhallitus on San Pio X:n kaupunginosan uudelleen-järjestelysuunnitelman yhteydessä määrännyt alueella purettavaksi asuntoja. Muutamissa näistä asunnoista asuu useita romaniperheitä. Murcian kaupunginhallitus katkaisi huhtikuussa 1997 sähkön ja veden näistä asunnoista samoin kuin yleisestä kaivosta, mikä merkitsee julkisen vedenjakelun takaamista koskevien kunnallisten velvollisuuksien vakavaa rikkomusta. Häädettäville ei ilmoitettu etukäteen asiasta, vaan päivää ennen karkotusta lehdistö tiedotti häädöstä ja asuntojen purkamisesta. Nämä toimet keskeytettiin oikeuden väliaikaisella lausunnolla. Kaupunkisuunnittelusta vastaavan viranomaisen ehdotuksen tultua hylätyksi asuntojen asukkaita uhkailtiin vihjailemalla asunnoissa asuvien lasten huostaanotosta. Uhkaukset toteutettiin viemällä Murcian alueen sosiaalivirastoon (ISSORM) ehdotus, joka koski kahdeksan romaniperheen elinolosuhteiden tarkastamista ja tarvittaessa lasten huostaanottoa. Kaupunginhallituksen sosiaaliyksikkö on ollut tietoinen näiden perheiden tilanteesta jo melkein kaksi vuotta, minkä vuoksi on käsittämätöntä, että mikäli näihin toimenpiteisiin oli ryhdyttävä, ei niihin ollut ryhdytty jo aikaisemmin. Toimien seurauksena kaikki asunnoissa asuvat romaniperheet ovat kokeneet olleensa uhkailujen, pakkokeinojen ja pelottelujen kohteena. 1. Eikö komissio katso, että Espanjan viranomaisten pitäisi valvoa perustamissopimuksissa määrättyjä jäsenvaltioiden kansalaisten oikeuksien ja etujen suojelua? 2. Ottaen huomioon paikallisten viranomaisten toiminnan romanilasten suhteen, missä määrin komissio katsoo, että tässä häätötapauksessa rikotaan alaikäisten oikeuksia? 3. Katsooko komissio, että espanjalaisten viranomaisten toiminta sopii yhteen perustamissopimuksessa vastustetun sosiaalisen syrjäytymisen kanssa? Aikooko komissio ryhtyä toimiin asian suhteen? Komission jäsenen Pádraig Flynnin komission puolesta antama vastaus (4. joulukuuta 1997) Arvoisan parlamentin jäsenen kysymys käsittelee Murciassa sijaitsevan San Pio X:n alueen asunto-oloja, joihin Murcian kaupungin kunnostussuunnitelma on vaikuttanut. EY:n perustamissopimuksessa ei määrätä asuntopolitiikasta, joka ei kuulu komission vastuualueisiin vaan jäsenvaltioiden toimivaltaan. Asuntopolitiikkaan liittyviä ongelmia on tarkasteltava jäsenvaltioiden kansallisen politiikan pohjalta. Komissio tukee kuitenkin voimakkaasti henkilökohtaisten sosiaalisten oikeuksien suojelua ja vahvistamista ja suhtautuu myönteisesti siihen, että jäsenvaltiot ovat uudestaan sitoutuneet sosiaalisiin perusoikeuksiin Amsterdamin sopimuksen johdanto-osassa ja sopimuksen 117 artiklassa. Amsterdamin sopimuksen 117 artiklassa mainitaan syrjäytymisen torjuminen yhtenä eurooppalaisen sosiaalipolitiikan kuudesta tavoitteesta. Uuden sopimuksen 118 artiklan 2 kohdassa määrätään myös, että sosiaalisen syrjäytymisen torjumiseksi on mahdollista toteuttaa toimenpiteitä, joilla edistetään jäsenvaltioiden välistä yhteistyötä kokemusten vaihdon lisäämiseksi. Komissio tutkii parhaillaan, mitä mahdollisuuksia Amsterdamin sopimus voi tarjota ehdotettaessa uusia toimenpiteitä sosiaalisen syrjäytymisen alalla sitten, kun jäsenvaltiot ovat ratifioineet sopimuksen ja se tulee voimaan. Sosiaalinen syrjäytyminen on monitahoinen ongelma. Huonot asuinolot ja kodittomuus ovat sosiaalisen syrjäytymisen ehkä näkyvimmät muodot. Komissio tarkastelee asunnottomuuteen liittyviä ongelmia tulevassa sosiaalista syrjäytymistä koskevassa toiminnassaan samalla tavoin kuin muitakin sosiaaliseen syrjäytymiseen vaikuttavia tekijöitä. Lasten oikeuksien suojelu asuntopolitiikan yhteydessä ei myöskään kuulu komission vastuualueisiin. Komissio korostaa kuitenkin, että kaikki jäsenvaltiot ovat ratifioineet lasten oikeuksia koskevan yleissopimuksen, joka allekirjoitettiin vuonna 1989.